|  |  |
| --- | --- |
|  | PATVIRTINTA  Panevėžio Alfonso Lipniūno progimnazijos direktoriaus 2016 m. rugsėjo 1 d. įsakymu  Nr. VĮ-206 |

*... Admajoranatussum ...*

*... gimęs kilniems tikslams ...*

**KRIKŠČIONIŠKŲJŲ VERTYBIŲ UGDYMO PROGRAMA**

**I. BENDROSIOS NUOSTATOS**

Šiuolaikinė visuomenė tampa vis labiau pliuralistinė, atsiranda vis daugiau įvairių ideologijų, todėl Panevėžio Alfonso Lipniūno progimnazija, siekdama suteikti kokybišką ugdymą ir vadovaudamasi II Vatikano Susirinkimo krikščioniškojo auklėjimo deklaracijos GRAVISSIMUM EDUCATIONIS (1965) paraginimu puoselėti vaikų ir jaunuolių teisę būti skatinamiems teisinga sąžine sverti moralines vertybes, patiems asmeniškai jas prisiimti bei stengtis tobuliau pažinti ir pamilti Dievą, formuoti jaunus žmones su tokiomis vertybėmis, kurios išreikštų pagarbą žmogaus orumui ir teisėms bei kurtų krikščioniškojo humanizmo pasaulėžiūrą ir tvirtus dorinius pagrindus, perteikia mokiniams krikščioniškąsias vertybes ir kviečia juos pačius kurti savo gyvenimą šių vertybių pagrindu.

**II. TIKSLAS IR UŽDAVINIAI**

Krikščioniškųjų vertybių ugdymo programos **tikslas** - ugdyti visavertę, kūrybingą ir sėkmingai besimokančią, harmoningą ir savarankišką, laisvą ir atsakingą asmenybę, siekiančią socialinio teisingumo, gebančią rinktis prasmingus gyvenimo ir veiklos tikslus; siekiančią tarnauti visos žmonijos gerovei; užtikrinančios saugios, tolerantiškos, krikščioniškosiomis vertybėmis bei partneryste grįstos aplinkos plėtrą.

**Uždaviniai:**

1. Supažindinti mokinius ir progimnazijos bendruomenės narius su **krikščioniškąja tradicija**, padėti pažinti bendražmogiškąsias ir krikščioniškąsias vertybes bei įgyti religinės patirties.
2. Stiprinti **krikščioniškąjį tapatumą** bei padėti jaunam žmogui suvokti save vartotojiškoje aplinkoje.
3. Ugdyti turintį **krikščioniškojo humanizmo pasaulėžiūrą ir tvirtus dorinius pagrindus**, savarankišką, gebantį gyventi laisvėje, atsakingą, išsilavinusį, bendrauti ir bendradarbiauti gebantį; pilietiškai sąmoningą, tvirto charakterio, kultūriškai ir ekologiškai susipratusį, kūrybingą, fiziškai aktyvų ir darnos siekiantį asmenį.
4. Padėti kiekvienam mokiniui **pažinti save ir puoselėti teisingą santykį su savimi, kitais ir dievu**: pažinti, vertinti savo talentus ir gebėjimus, savo troškimus ir polinkius bei pripažinti savo trūkumus ir silpnybes, kad realizuotų pirmus ir pajėgtų taisyti antrus; padėti atskleisti savo pašaukimą ir vietą visuomenėje.
5. Padėti **gerinti santykius šeimose**: labiau mylėti ir branginti savo šeimą, asmeninį įnašą siekiant šeimos vienybės ir santarvės.
6. Nuolat **kurti tikrą bendruomenę**, kur kiekvienas jaustųsi mylimas ir mylėtų, gerbiamas ir gerbtų; puoselėtų pagarbą kiekvienam asmeniui, solidarumu, teisingumu ir gerumu grįstų savo santykius su kitais žmonėmis bei jais rūpintųsi; būtų empatiškas ir atjaučiantis.
7. Ugdyti ir stiprinti mokinių **meilę ir pagarbą valstybei ir įstatymams, taip pat bendrojo visuomenės gėrio siekį**. Pažinti, suprasti ir doriniu požiūriu vertinti visuomeninius bei istorinius reiškinius, laikytis dorinių pilietinės ir demokratinės gyvensenos principų.
8. Sudaryti sąlygas mokiniams siekti **individualios pažangos**, įgyjant žinių ir išsiugdant bendruosius gebėjimus bei kompetencijas.
9. Gilintis į **socialines problemas**, svarstyti tikėjimo ir socialinio teisingumo klausimus, ieškoti krikščioniško atsako į šias problemas.
10. **Skirti universaliąsias vertybes nuo antivertybių** ir remiantis krikščioniškosiomis vertybinėmis nuostatomis mokėti apsispręsti kasdienybėje.

**III. VEIKLOS PRIEMONIŲ PLANAS**

|  |  |  |  |
| --- | --- | --- | --- |
| ***Koncentrai*** | ***Vertybinės koordinatės*** | ***Programos, moduliai*** | ***Formaliosios programos*** |
| ***1 klasės*** | Per grožėjimąsi gamta atpažinti Dievo kūrinius ir mokėti dėkoti Dievui už dovanotą gyvybę ir gyvenimą. | ***„Gyvybė? Dėkoju, Dieve, Tau“***. *Pagrindinės mintys:* per pasaulio pažinimą eiti į susitikimą su Dievu. | Pirmas susitikimas su Šventuoju Raštu kaip tikėjimo šaltiniu. |
| ***2 klasės*** | Santykis su kitais žmonėmis, puoselėjant šeimos tradicijas, mokantis padėti ir vadovautis sąžine, bendraujant su kitais asmenimis. | ***„Šeima – Dievo dovana“.*** *Pagrindinės mintys:* per Šventosios Šeimos pavyzdį pažinti tikros krikščioniškos šeimos tradicijas ir vertybes. | Atsiliepimas į Dievo ir Bažnyčios kvietimą, pažinti ir puoselėti šeimos tradicijas. |
| ***3 klasės*** | Pozityvus požiūris į Bažnytines apeigas: liturgija ir sakramentai. | ***„Noriu būti aktyvus krikščionis“.*** *Pagrindinės mintys:* per gilesnį Bažnyčios apeigų pažinimą pasiruošti šventimui, švęsti sekmadienį, branginti Eucharistiją. | Atsiliepimas į Dievo ir Bažnyčios kvietimą, pažinti ir apibūdinti liturginius simbolius, švęsti sakramentus, priimant juos kaip Dievo meilės ženklus. |
| ***4 klasės*** | Gilinantis į Šventąjį Raštą skatinti pažinti Dievo veikimą per kūrinius, žmones ir įvykius. | ***„Pažink Šventąjį Raštą“.*** *Pagrindinės mintys:* nagrinėjant Šventąjį Raštą, skatinti labiau pažinti Dievą ir Jo veikimą istorijoje. | Šventojo Rašto ir tikėjimo pažinimas ir supratimas.  Susitaikymo ir Eucharistijos sakramentų priėmimas. |
| ***5 klasės*** | Per savo bei kitų žmonių pažinimą įžvelgti savyje bei kiekviename žmoguje mylinčio Dievo paveikslą.  Per Šv. Rašto skaitymą ir Dievo pažinimą įsisavinti Evangelijos (krikščioniškas) vertybes; mokytis gerbti save ir kitus, branginti draugystę. | ***„Esu Dievo paveikslas ir panašumas. Žmogaus asmens orumas“***. *Pagrindinės mintys:* Šv. Rašto/tikėjimo šviesoje suvokti žmogaus orumą ir siekti jo savo kasdieniame gyvenime. | Ugdomas santykis su kitais žmonėmis. Kiekvienas žmogus turi būti priimtas ir mylimas.  Savęs, bendraklasių ir mokytojų pažinimas, pagarba, meilė, pasiaukojimas, pasitikėjimas, sąžiningumas, bendrystė ir t. t., stiprinant bendruomeninius santykius (progimnazijos vertybių puoselėjimas). |
| ***6 klasės*** | Skatinti mokytis girdėti ir klausytis sąžinės balso, kaip kalbančio širdyje Dievo balso. Išmokti svarstyti vertybių klausimus, analizuoti taisyklių, moralinių normų, žmogaus teisių ir pareigų svarbą bendruomenėje; mokytis gailestingumo, teisingumo, artimo meilės*.* | ***„Aukso taisyklė: Visa, ko norite, kad jums darytų žmonės, ir jūs patys jiems darykite“.*** *Pagrindinės mintys:* mokytis gyventi ir būti kartu su kitais žmonėmis, pajusti tikrąją meilę, kaip nuoširdų rūpinimąsi kitais ir nuoširdų tarnavimą kitiems, ypač neturtingiausiems ir vargingiausiems. | Ugdyti supratimą, kad negalime oriai gyventi, nepriklausydami jokiai socialinei grupei.  Puoselėti mokinių evangelinės artimo meilės dvasios patyrimą, kuris reiškiasi per krikščioniškąsias užuojautos, gailestingumo ir praktinės pagalbos stokojantiesiems ir nuskriaustiesiems dorybes, mokiniai raginami patys tapti veiklios artimo meilės pavyzdžiais ir prireikus pasirūpinti ne tik savo bendruomenės nariais, bet ir kita visuomenės dalimi. Progimnazija motyvuoja bei sudaro sąlygas mokinių socialiniam darbui ir įvairiems socialiniams projektams.  Dalyvavimas Gerumo akcijose, teikiant pagalbą šv. Juozapo globos namų ar vaikų namų gyventojams. |
| ***7 klasės*** | Pajautimas, kad esi mylimas šeimoje; noras ir iniciatyva bendradarbiauti šeimoje; priėmimas šeimos tokios, kokia ji yra ir noras tobulinti santykius šeimoje. Dialogo svarba. | ***„Šeima – gyvenimo tvirtovė“.*** *Pagrindinės mintys:* šeima – artimiausi ir brangiausi žmonės, kurie davė man gyvybę ir manimi rūpinasi; šeima neišsirenkama, tai – Dievo dovana. Šeimos problemos. Mokytis suprasti, išklausyti, mylėti ir branginti savo šeimą. Kaip galiu padėti savo šeimai. | Teisingas *suvokimas šeimos prigimties ir tikrovės*; jos *vaidmens asmens asmeniniam gyvenimui* bei *atsakomybės supratimas, kiekvieno žmogaus įnašas* į šeimos santarvės, vienybės ir meilės kūrimą. Susipažinimas su Šeimos cente teikiama pagalba jaunimui. |
| ***8 klasės*** | Koks mano gyvenimo tikslas, kaip aš kreipiu savo gyvenimą šio tikslo link, kas kliudo įgyvendinti pasirinktą tikslą, kokių pastangų reikia; kasdieniai apsisprendimai: viskas galima, bet ne viskas naudinga ir gera, sugebėjimas atskirti gerą nuo blogio ir pasirinkti gerą; kaip pasakyti „ne“; filmo *„Mano pasirinkimas“* peržiūra ir aptarimas. | ***„Bręsti – tai siekti gyvenimo tikslo, tai siekti šventumo“.*** *Pagrindinės mintys:* bręsti – tai pažinant save, pasaulį ir Dievą, formuoti krikščioniškąją pasaulėžiūrą ir gyvenimo principus; bręsti – tai statyti sau tikslus ir dėti pastangas, kad juos pasiekti; bręsti – tai kvietimas augti įveikiant baimę, sunkumus ieškant savo tapatybę; galimybės įveikti kliūtis: įsivardinimas, kas trukdo bręsti, susitaikymo sakramento šventimas; bręsti – gyventi dėl kitų.  ***„Galimybės ir pasirinkimai“.*** | Ugdyti asmenį, turintį krikščioniškojo humanizmo pasaulėžiūra paremtą požiūrį ir tvirtus dorinius pagrindus bei skatinti jo troškimą tuo gyventi kasdienybėje. Formuoti asmens suvokimą, kad būtina išsaugoti ir puoselėti visa, kas sukurta visuomenės fiziniu ir protiniu darbu – **kultūrą** (meną, mokslą, tradicijas, ritualus, simbolius ir t. t.), nes žmogaus sukurta aplinka padeda mums geriau save suvokti, tinkamai išreikšti ir t. t. |

**Metodai:**

Išvyka, žaidimas, bendradarbiavimas grupėje, trumpalaikis grupės projektas, klausymasis, filmo peržiūra ir aptarimas, kūrybinė užduotis, malda, piešimas, vaidinimas, stebėjimas, diskusija, dalijimasis, refleksija, pristatymas ir kt.

**IV. VEIKLOS KOORDINATORIAI IR VYKDYTOJAI**

Krikščioniškųjų vertybių ugdymo programos įgyvendinimą koordinuoja progimnazijos direktoriaus pavaduotojas ugdymui. Už programos įgyvendinimą progimnazijoje atsakingi progimnazijos administracija, progimnazijos kapelionas, tikybos mokytojas, dalykų mokytojai, klasių vadovai, pagalbos mokiniui specialistai, visuomenės sveikatos priežiūros specialistas, aptarnaujantis personalas, tėvai (globėjai, rūpintojai).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_